CELEX: 32019D1992
Language: lv
Date: 2019-11-27 00:00:00
Title: Komisijas Īstenošanas Lēmums (ES) 2019/1992 (2019. gada 27. novembris), ar ko, pagarinot lēmuma piemērošanas periodu, groza Īstenošanas lēmumu (ES) 2016/2008 par dzīvnieku veselības kontroles pasākumiem saistībā ar nodulāro dermatītu dažās dalībvalstīs (izziņots ar dokumenta numuru C(2019) 8571) (Dokuments attiecas uz EEZ)

29.11.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 308/107
               
            
         KOMISIJAS ĪSTENOŠANAS LĒMUMS (ES) 2019/1992
         (2019. gada 27. novembris),
         ar ko, pagarinot lēmuma piemērošanas periodu, groza Īstenošanas lēmumu (ES) 2016/2008 par dzīvnieku veselības kontroles pasākumiem saistībā ar nodulāro dermatītu dažās dalībvalstīs
         (izziņots ar dokumenta numuru C(2019) 8571)
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 1989. gada 11. decembra Direktīvu 89/662/EEK par veterinārajām pārbaudēm Kopienas iekšējā tirdzniecībā, lai izveidotu iekšējo tirgu (1), un jo īpaši tās 9. panta 4. punktu,
         ņemot vērā Padomes 1990. gada 26. jūnija Direktīvu 90/425/EEK par veterinārajām pārbaudēm, kas piemērojamas Savienībā iekšējā tirdzniecībā ar noteiktiem dzīviem dzīvniekiem un produktiem, lai izveidotu iekšējo tirgu (2), un jo īpaši tās 10. panta 4. punktu,
         ņemot vērā Padomes 1992. gada 17. decembra Direktīvu 92/119/EEK, ar ko ievieš vispārīgus Kopienas pasākumus noteiktu dzīvnieku slimību kontrolei un īpašus pasākumus saistībā ar cūku vezikulāro slimību (3), un jo īpaši tās 14. panta 2. punktu, 19. panta 1. punkta a) apakšpunktu, 19. panta 3. punkta a) apakšpunktu un 19. panta 4. un 6. punktu,
         ņemot vērā Padomes 2002. gada 16. decembra Direktīvu 2002/99/EK, ar ko paredz dzīvnieku veselības noteikumus, kuri reglamentē tādu dzīvnieku izcelsmes produktu ražošanu, pārstrādi, izplatīšanu un ievešanu, kas paredzēti lietošanai pārtikā (4), un jo īpaši tās 4. panta 3. punktu,
         tā kā:
         
                     (1)
                  
                  
                     Direktīva 92/119/EEK nosaka vispārīgus kontroles pasākumus, kas piemērojami noteiktu dzīvnieku slimību, arī nodulārā dermatīta (ND), uzliesmojuma gadījumā. Minētie kontroles pasākumi ietver aizsargjoslas un uzraudzības zonas izveidi ap inficēto saimniecību un papildus citiem kontroles pasākumiem paredz arī ārkārtas vakcināciju ND uzliesmojuma gadījumā.
                  
               
                     (2)
                  
                  
                     Komisijas Īstenošanas lēmums (ES) 2016/2008 (5) nosaka dzīvnieku veselības kontroles pasākumus, kas jāveic saistībā ar ND uzliesmojumiem dalībvalstīs vai to daļās, kas norādītas minētā lēmuma I pielikuma sarakstā, ieskaitot minimālās prasības attiecībā uz ND vakcinācijas programmām, ko dalībvalstis iesniegušas Komisijai apstiprināšanai. Īstenošanas lēmumā (ES) 2016/2008 “inficētās zonas” definētas kā dalībvalsts teritorijas daļas, kas norādītas minētā īstenošanas lēmuma I pielikuma II daļas sarakstā un ietver apgabalus, kuros ir apstiprināts ND un saskaņā ar Direktīvu 92/119/EEK izveidotas aizsargjoslas un uzraudzības zonas un kuros pēc vakcinācijas programmu apstiprināšanas var veikt vakcināciju pret ND. “Brīvās zonas, kurās veikta vakcinācija” tajā definētas kā dalībvalsts teritorijas daļas, kas norādītas minētā pielikuma I daļas sarakstā un ietver apgabalus ārpus inficētajām zonām, kuros pēc vakcinācijas programmu apstiprināšanas ir veikta profilaktiska vakcinācija pret ND.
                  
               
                     (3)
                  
                  
                     2015. gada augustā ND pirmo reizi tika apstiprināts Grieķijā. 2016. gadā ND gadījumi tika konstatēti Bulgārijā un vēl daži gadījumi Grieķijā, kā arī vairākās kaimiņos esošās trešās valstīs. 2017. gadā ND Dienvidaustrumeiropā bija izplatīts mazākā mērā: šīs slimības plaša atkārtošanās novērota Albānijā, un daži sporādiski uzliesmojumi novēroti Grieķijā un Ziemeļmaķedonijā.
                  
               
                     (4)
                  
                  
                     Reaģējot uz šiem ND uzliesmojumiem, slimības skartās dalībvalstis, proti, Grieķija un Bulgārija, kā arī skartās kaimiņos esošās trešās valstis īstenoja liellopu un nebrīvē turētu savvaļas atgremotāju masveida vakcinācijas programmas. 2016. un 2017. gadā, ņemot vērā epidemioloģisko situāciju kaimiņos esošajās dalībvalstīs un trešās valstīs, masveida vakcinācijas programmu pret ND profilakses nolūkos īstenoja arī Horvātija, kur ND līdz šim nav bijis konstatēts. Komisijas Īstenošanas lēmums (ES) 2016/2009 (6) apstiprināja dažādas vakcinācijas programmas pret ND dalībvalstīs.
                  
               
                     (5)
                  
                  
                     2018. gadā un līdz šim 2019. gadā ND epidemioloģiskā situācija ir pakāpeniski uzlabojusies, un neviena dalībvalsts vai kaimiņos esoša trešā valsts Dienvidaustrumeiropā, izņemot Turciju, par nevienu ND gadījumu nav ziņojusi. Tajā pašā laikposmā visās ND skartajās dalībvalstīs un kaimiņos esošajās trešās valstīs Dienvidaustrumeiropā turpinājās ikgadēja masveida vakcinācija pret ND.
                  
               
                     (6)
                  
                  
                     Ņemot vērā labvēlīgo epidemioloģisko situāciju, Horvātija kopš 2018. gada sākuma ir izbeigusi profilaktisko vakcināciju pret ND un tās vietā veic sistemātisku slimības uzraudzību. Šī uzraudzība apstiprināja ND neesību 2018. gadā. Tāpēc ar Komisijas Īstenošanas lēmumu (ES) 2019/81 (7) Īstenošanas lēmums (ES) 2016/2008 tika grozīts, lai minēto dalībvalsti svītrotu no Īstenošanas lēmuma (ES) 2016/2008 I pielikumā iekļautā to dalībvalstu saraksta, kam ir statuss “brīvās zonas, kurās veikta vakcinācija”. Turklāt Īstenošanas lēmums (ES) 2016/2009 tika grozīts ar Komisijas Īstenošanas lēmumu (ES) 2019/82 (8), lai svītrotu Horvātiju no to dalībvalstu saraksta, kurās ir apstiprināta vakcinācijas programma pret ND.
                  
               
                     (7)
                  
                  
                     Saskaņā ar Pasaules Dzīvnieku veselības organizācijas (OIE) noteikumiem, ja vakcinācija pret ND valstī vai tās zonā tiek pārtraukta, tad, pirms var atgūt statusu “brīvs no ND”, profilaktiskas vakcinācijas gadījumā ir jāpaiet vismaz 8 mēnešiem vai, ja vakcinācija veikta, reaģējot uz ND gadījumu, – vismaz 14 mēnešiem. Tādējādi, iekams var atjaunot statusu “brīvs no ND”, Īstenošanas lēmumā (ES) 2016/2008 noteiktie pasākumi būtu jāsaglabā vismaz 8 mēnešus vai 14 mēnešus atkarībā no zonas.
                  
               
                     (8)
                  
                  
                     Īstenošanas lēmumu (ES) 2016/2008 piemēro līdz 2019. gada 31. decembrim, un attiecīgi pašreizējos pasākumus attiecībā uz ND Grieķijā un Bulgārijā, kas noteikti minētajā aktā, pēc minētā datuma vairs nepiemēro. Ņemot vērā pašreizējo epidemioloģisko situāciju un minimālo laiku, kas vajadzīgs, lai atgūtu statusu “brīvs no ND”, šo pasākumu piemērošanas periods ir jāpagarina uz atbilstīgu laikposmu.
                  
               
                     (9)
                  
                  
                     Ar Eiropas Parlamenta un Padomes Regulu (ES) 2016/429 (9) ir noteikts jauns tiesiskais regulējums attiecībā uz dzīvnieku veselību Savienībā. Konkrētāk, tajā paredzēti noteikumi noteiktu sarakstā norādīto slimību, arī ND, profilaksei un kontrolei. Minētā regula jāpiemēro no 2021. gada 21. aprīļa, tāpēc Īstenošanas lēmuma (ES) 2016/2008 piemērošanas periods būtu jāpagarina līdz 2021. gada 20. aprīlim.
                  
               
                     (10)
                  
                  
                     Tāpēc Īstenošanas lēmums (ES) 2016/2008 būtu attiecīgi jāgroza.
                  
               
                     (11)
                  
                  
                     Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Īstenošanas lēmuma (ES) 2016/2008 15. pantā datumu “2019. gada 31. decembrim” aizstāj ar datumu “2021. gada 20. aprīlim”.
         
         
            2. pants
            Šis lēmums ir adresēts dalībvalstīm.
         
         
            Briselē, 2019. gada 27. novembrī
            
               
                  Komisijas vārdā –
               
               Vytenis ANDRIUKAITIS
               
                  Komisijas loceklis
               
            
         
         
            (1)  OV L 395, 30.12.1989., 13. lpp.
         
         
            (2)  OV L 224, 18.8.1990., 29. lpp.
         
         
            (3)  OV L 62, 15.3.1993., 69. lpp.
         
         
            (4)  OV L 18, 23.1.2003., 11. lpp.
         
         
            (5)  Komisijas 2016. gada 15. novembra Īstenošanas lēmums (ES) 2016/2008 par dzīvnieku veselības kontroles pasākumiem saistībā ar nodulāro dermatītu dažās dalībvalstīs (OV L 310, 17.11.2016., 51. lpp.).
         
            (6)  Komisijas 2016. gada 15. novembra Īstenošanas lēmums (ES) 2016/2009, ar ko apstiprina dalībvalstu iesniegtās vakcinācijas programmas pret nodulāro dermatītu (OV L 310, 17.11.2016., 66. lpp.).
         
            (7)  Komisijas 2019. gada 17. janvāra Īstenošanas lēmums (ES) 2019/81, ar ko groza I pielikumu Īstenošanas lēmumam (ES) 2016/2008 par dzīvnieku veselības kontroles pasākumiem saistībā ar nodulāro dermatītu dažās dalībvalstīs (OV L 18, 21.1.2019., 43. lpp.).
         
            (8)  Komisijas 2019. gada 17. janvāra Īstenošanas lēmums (ES) 2019/82, ar kuru groza pielikumu Īstenošanas lēmumam (ES) 2016/2009, ar ko apstiprina dalībvalstu iesniegtās vakcinācijas programmas pret nodulāro dermatītu (OV L 18, 21.1.2019., 48. lpp.).
         
            (9)  Eiropas Parlamenta un Padomes 2016. gada 9. marta Regula (ES) 2016/429 par pārnēsājamām dzīvnieku slimībām un ar ko groza un atceļ konkrētus aktus dzīvnieku veselības jomā (“Dzīvnieku veselības tiesību akts”) (OV L 84, 31.3.2016., 1. lpp.).